Prezident ta’lim muassasalari agentligi tizimidagi Prezident va ixtisoslashtirilgan maktablarga 2022/23 o‘quv yili uchun hujjatlar 1–20 iyun kunlari onlayn qabul qilinadi. Foto: Kun.uz Prezident ta’lim muassasalari agentligi xabariga ko‘ra, arizalar onlayn shaklda ariza.piima.uz sayti orqali qabul qilinadi. 2022/23 o‘quv yilida Toshkent, Nukus, Xiva, Namangan, Guliston, Jizzax, Samarqand, Buxoro, Andijon, Farg‘ona, Qarshi, Navoiy, Nurafshon va Termiz shaharlaridagi prezident maktablariga 5-sinfga qabul bo‘lib o‘tadi. Prezident ta’lim muassasalari agentligi tizimiga o‘tkazilgan 168 ta ixtisoslashtirilgan maktablarning aniq fanlar yo‘nalishiga 5-11-sinflarga, tabiiy fanlar yo‘nalishiga 7-11-sinflarga qabul bo‘ladi. Ixtisoslashtirilgan maktablarga hujjat topshirayotgan talabgor xalqaro, mintaqaviy yoki asosiy fan olimpiadasida g‘olib (viloyat bosqichida 1-, 2-, 3-o‘rin) bo‘lgan bo‘lsa, bu haqda tasdiqlovchi hujjat nusxasini yuklashi lozim.